Arna G. Einarsdóttir,viðskiptastjóri hjá Nordic eMarketing

Arna G. Einarsdóttir er viðskiptastjóri hjá Nordic eMarketing. Fyrirtækið er ráðgjafafyrirtæki sem sérhæfir sig í því að veita fyrirtækjum sem og einstaklingum Internetráðgjöf sem felst meðal annars í því að vera sýnilegri á Netinu, með markaðssetningu á Netinu og árangursríkri uppbyggingu heimasíðna sem ná góðri stöðu á leitarvélum.

„Sem viðskiptastjóri sé ég um sölu- og markaðsstörf, stjórna söluteymi og er sjálf í öflun nýrra viðskiptavina," segir Arna. „Til að tryggja gott aðgengi að markaði þurfa vefir að vera byggðir upp á þann hátt að þeir finnist. Við hjálpum stjórnendum að skilgreina markhópa fyrirtækis síns og leitarfrasa og þannig getum við fundið út hvort leitarvélamarkaðssetningin eigi að vera svæðisbundin, vörutengd eða markhópatengd."

Að sögn Örnu er Nordic eMarketing ört vaxandi fyrirtæki vegna fjölgunar á verkefnum. „Það er ekki er nóg að vera með heimasíðu. Hún er einskis nýt ef hún skapar fyrirtækinu ekki tekjur eða rétta ímynd. Heimasíða sem finnst og er traustsins verð eykur viðskipti fyrirtækja og því er mjög mikilvægt að rétt sé að henni staðið. Þessa stundina er ég að vinna að spurningakönnun um Internethegðun Íslendinga, sem mun birtast á Netinu í apríl."

Arna er gift Ólafi Aðalsteinssyni, deildarstjóra stoðþjónustu UTS hjá Landspítala -háskólasjúkrahúsi. „Ólafur er með sameiginlegt forræði og er ég því í fullu móðurhlutverki aðra hvora viku sem er mjög góður undirbúningur fyrir litla krílið sem er á leiðinni í sumar."

Arna segist alltaf hafa verið dálítið forvitin að eðlisfari og hafi því ákveðið að fara í félagsvísindin til að reyna að skilja hegðun fólks. „Atvinnulífsfræðin hjá HÍ og MBA-námið hjá HR ganga að nokkru leyti út á það að skilja hegðun fólks í atvinnulífinu."

Hvað varðar áhugamál þá eru þau mörg hjá Örnu. „Við hjónin stundum reglulega líkamsrækt, fáum mikla útrás í leikfiminni. Einnig er ég Íslandsmeistari í magadansi í flokki áhugamanna. Ég hef alltaf verið viðloðandi dans af einhverju tagi frá því að ég gat staðið upprétt, jassballet, suðurameríska dansa og núna er það magadansinn. Bæði höfum við hjónin fiktað við golfið en ekki fengið bakteríuna, förum einstaka sinnum á góðum degi út á GR-völlinn og sláum úr nokkrum fötum og æfum púttið en ég er ekki sú þolinmóðasta í bransanum og það kemur töluvert niður á sveiflunni.

Við ferðumst töluvert mikið, bæði á eigin vegum og einnig fylgi ég Ólafi stundum á ráðstefnur erlendis og er það mjög gaman. Næst á dagskrá er að öll fjölskyldan ætlar í sólina um páskana, verðum líklega ekki mikið á ferðinni í sumar þegar litla krílið fer að láta á sér kræla. Annars ætla ég að dansa magadans fram á síðasta dag meðgöngu þar sem rannsóknir sýna að magadansinn auðveldar fæðingu."

Box

Nafn: Arna Guðlaug Einarsdóttir.

Fæðingarstaður: Hafnarfirði, 19. febrúar 1973.

Foreldrar: Anna Guðlaug Ólafsdóttir snyrtifræðingur og Einar Benediktsson lyfsali (látinn), fósturfaðir: Kristinn Guðmundsson læknir.

Maki: Ólafur Aðalsteinsson.

Börn: Olga Helena (15 ára), Kristín Helga (10 ára) og eitt á leiðinni í lok júlí.

Menntun: BA-próf í félagsfræði með áherslu á atvinnulífsfræði frá HÍ og MBA með áherslu á mannauðsstjórnun frá HR.